टाइगर कप भलिबल : आर्मी र हेल्प नेपाल फाइनलमा
त्रिभुवन आर्मीको महिला र पुरुषतर्फ दुवै टोली दोस्रो टाइगर कप आमन्त्रित खुल्ला क्लब च्याम्पियनसिप भलिबल प्रतियोगिताको फाइनल पुगेका छन् ।
पोखरा — त्रिभुवन आर्मीको महिला र पुरुषतर्फ दुवै टोली दोस्रो टाइगर कप आमन्त्रित खुल्ला क्लब च्याम्पियनसिप भलिबल प्रतियोगिताको फाइनल पुगेका छन् ।पुरुषतर्फ शीर्षस्थानमा रहेको पुलिसलाई राउन्ड रोबिन लिगको अन्तिम खेलमा शुक्रबार विभागीय डर्बीमा आर्मीले ३–० को सोझो सेटमा पाखा लगायो । आर्मीले २५–१५, २५–१८, २५–१३ ले सेट जितेको थियो । पराजयसँगै पुलिस तेस्रो स्थानमा खुम्चियो । आर्मीले ९ अंकसहित लिगमा दोस्रो स्थान बनाएर फाइनल प्रवेश गर्दा पहिलो स्थानमा भने १० अंकसहित टिपटप हेल्प नेपाल स्पोटर््स क्लब छ ।शुक्रबार हेल्प नेपालले साविक विजेता गण्डकी प्रदेशलाई २५–१८, २५–१५, २५–२३ को सेटमा पन्छाउँदै फाइनल सुनिश्चित गरेको हो । शनिबार आर्मी र हेल्प नेपालबीच फाइनल हुनेछ । महिलातर्फ दुई विभागीय डर्बीमै फाइनल प्रतिस्पर्धा हुने भएको छ । उपाधिका लागि आर्मी र एपीएफ भिड्ने छन् । शुक्रबार आर्मीले पुलिस क्लबलाई ३–१ को सेटमा पराजित गर्दै फाइनल यात्रा तय गर्‍यो । पहिलो सेट २१–२५ ले गुमाएको आर्मीले बाँकी ३ सेटमा पुलिसलाई कुनै मौका दिएन । लगातार तीन सेट २५–१८, २५–२०, २५–१८ ले आर्मीले आफ्नो पक्षमा पार्‍यो ।आयोजक टाइगर ग्रुपलाई एपीएफले ३–१ कै सेटमा हराएर फाइनलमा आफ्नो स्थान सुरक्षित बनायो । पहिलो दुई सेट २५–१४, २५–२० ले जितेको एपीएफले तेस्रो सेट जोगाउन नसक्दा २३–२५ ले टाइगर ग्रुपलाई सुम्पिनुपर्‍यो । प्रतिस्पर्धात्मक चौंथो सेट २८–२६ ले रक्षा गर्दै एपीएफले फाइनलमा स्थान बनायो ।